'PTTEP’พบน้ำมันดิบ 2หลุมแหล่งแอลจีเรีย
ปตท.สผ.ประสบความสำเร็จ พบน้ำมันดิบเพิ่มอีก 2 หลุมในแอลจีเรีย ก.ย.สำรวจหลุมใหม่
22 ก.ย. 2555

ปตท.สผ.ประสบความสำเร็จ พบน้ำมันดิบเพิ่มอีก 2 หลุมในแอลจีเรีย ก.ย.สำรวจหลุมใหม่
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม หรือ ปตท.สผ. (PTTEP) เปิดเผยว่า ปตท.สผ.และกลุ่มผู้ร่วมทุน ค้นพบน้ำมันดิบหลุมสำรวจ ที่ 4 และหลุมที่ 5 ในแปลงฮาสสิ เบอร์ ราเคซ ประเทศแอลจีเรีย จากทั้งหมด 9 หลุม ส่วนหลุมที่ 6 จะสำรวจประมาณปลายเดือน ก.ย.นี้
ทั้งนี้ หลุมที่ 4 มีอัตราการไหลของน้ำมันดิบประมาณ 485 บาร์เรลต่อวัน ส่วนชั้นหินกักเก็บปิโตรเลียม Triassic Argilo-Greseux Inferieur (TAG-I) ก็ค้นพบการไหลของน้ำมันดิบเช่นกัน โดยกำลังพิจารณาถึงความเป็นไปได้ในการประเมินปริมาณการไหลของน้ำมันดิบต่อไป
สำหรับหลุมที่ 5 ค้นพบน้ำมันดิบในชั้นหินกักเก็บปิโตรเลียม Ordovician (Ouargla Sandstone) และ TAG-I เช่นเดียวกัน โดยจากการทดสอบอัตราการไหลด้วยเทคนิค DST พบว่ามีอัตราการไหลของน้ำมันดิบประมาณ 553 บาร์เรลต่อวัน และ 1,870 บาร์เรลต่อวัน ตามลำดับ 
สำหรับแปลงฮาสสิ เบอร์ ราเคซ มีพื้นที่ประมาณ 5,378 ตารางกิโลเมตร มีผู้ร่วมทุนประกอบด้วย ปตท.สผ. ถือ 24.5% (ผู้ดำเนินการ) SONATRACH (บริษัทน้ำมันแห่งชาติของประเทศแอลจีเรีย) 51% และ CNOOC (บริษัทผลิตปิโตรเลียมนอกชายฝั่งที่ใหญ่ที่สุดของประเทศจีน) 24.5%
ด้านราคาหุ้น PTTEP ปรับตัวลง 2 บาท หรือ 1.25% ปิดที่ระดับ 158 บาท มูลค่าการซื้อขายรวม 476 ล้านบาท นักลงทุนยังมีความกังวลเรื่องการเพิ่มทุนครั้งใหญ่ในปลายปีนี้